section_heading: Povratak: 1999.–danas
paragraph_text: Dickinson se 1999. godine ponovo pridružio Iron Maidenu s Adrianom Smithom nakon što mu je pristupio menadžer Rod Smallwood. O Dickinsonovu je povratku Smallwood također pričao sa Steveom Harrisom, koji se u početku ogradio od prijedloga, ali ga je prihatio nakon što je razmotrio ono što je znao o njegovim sposobnostima te da je u pitanju "vrag kojeg poznaje". Harris i Dickinson dogovorili su se da će se sastati u Smallwoodovom stanu u Brightonu u siječnju 1999. za prvi zajednički razgovor od 1993. godine. Iako su obojica bili nervozni zbog susreta, napetosti su odmah nestale kada su se vidjeli i složili su se da se Dickinson treba vratiti grupi.